
	[bookmark: nev]BALÁZS RÉKA
Jogász
Osztatlan, 9. félév
Szegedi Tudományegyetem
Állam- és Jogtudományi Kar
	






Témavezető:
	Dr. Hegedűs Andrea Ph.D
egyetemi docens, SZTE ÁJK




Családi mediáció, Kapcsolatügyeleti mediáció

Jelen pályamunka témaválasztásával célom az volt, hogy a társadalomhoz, a hétköznapi élethez, és legfőképp a családhoz közel álló mediáció intézményét behatóan megismerjem, és egy olyan áttekintő tanulmányt készítsek, amellyel felkelthetem az olvasóközönség érdeklődését ezen alternatív konfliktuskezelési módszer iránt.
Mivel a családi jogvitákban a családi élet legkényesebb, legérzékenyebb kérdéseiben kell döntést hozni, így célszerű, ha a felek a mediáció igénybevételével dolgozzák ki a család, de elsősorban a gyermek számára legmegfelelőbb egyezséget.
Gyakran előfordul azonban, hogy a kapcsolattartásra jogosult felek nem tudnak megállapodni a kapcsolattartás kérdésében. Ilyenkor a kapcsolattartást a családi mediáció egyik speciális formájával, a kapcsolatügyeleti mediáció igénybevételével rendezhetik.
Dolgozatom első felében a családi közvetítői eljárás intézményét általánosan mutatom be, megemlítve mindazt, amit az eljárásról tudni kell, majd a munkám második felében áttérek a szülő - gyermek közötti kapcsolattartási problémák megoldására törekvő kapcsolatügyeleti mediációra. A téma behatóbb megismerése végett, rövid kutató munkát végeztem Spanyolországban, a Madridi Complutense Egyetemen, ahol lehetőségem volt a spanyol tapasztalatok megismerésére, valamint a két ország gyakorlatának összehasonlítására.
A témát tanulmányozva arra a következtetésre jutottam, hogy a közvetítői eljárás a konfliktusok megoldásának, valamint a kapcsolattartás rendezésének olyan módja, amit véleményem szerint kár lenne veszni hagyni. A kellő jogszabályi háttér biztosított, azonban ahhoz, hogy hazánkban is elsődleges konfliktuskezelő eszközzé váljon a mediáció, még nagyon sok tennivalóval kell szembenéznünk.
A kívánt cél elérése érdekében, az első és legfontosabb feladat, hogy a jogásztársadalom, és az általuk érintettek elfogadják a mediációt, és a közvetítői szolgáltatáshoz hozzáférhessenek. Ezt követően pedig nagy hangsúlyt kell fektetni a mediációt befolyásoló tényezők és körülmények biztosítására, rendezésére (mediátor személye, kapcsolatügyeletek körülményei), amelyek elengedhetetlenek a siker megvalósulása érdekében.



